CELEX: 32016D0228
Language: fi
Date: 2015-07-14 00:00:00
Title: Neuvoston päätös (EU) 2016/228, annettu 14 päivänä heinäkuuta 2015, kriisinratkaisumenettelystä

18.2.2016   
            
            
               FI
            
            
               Euroopan unionin virallinen lehti
            
            
               L 41/20
            
         NEUVOSTON PÄÄTÖS (EU) 2016/228,
   annettu 14 päivänä heinäkuuta 2015,
   kriisinratkaisumenettelystä
   EUROOPAN UNIONIN NEUVOSTO, joka
   ottaa huomioon neuvoston työjärjestyksen vahvistamisesta 1 päivänä joulukuuta 2009 tehdyn neuvoston päätöksen 2009/937/EU (1) ja erityisesti sen 12 artiklan 1 kohdan ja 14 artiklan 1 kohdan,
   sekä katsoo seuraavaa:
   
               (1)
            
            
               Yhdenmukaisten sääntöjen ja yhdenmukaisen menettelyn vahvistamisesta luottolaitosten ja tiettyjen sijoituspalveluyritysten kriisinratkaisua varten yhteisen kriisinratkaisumekanismin ja yhteisen kriisinratkaisurahaston puitteissa sekä asetuksen (EU) N:o 1093/2010 muuttamisesta 15 päivänä heinäkuuta 2014 annetun Euroopan parlamentin ja neuvoston asetuksen (EU) N:o 806/2014 (2) 18 artiklan 7 kohdassa vahvistetaan kriisinratkaisumenettely, jonka yhteydessä neuvostoa voidaan pyytää tekemään päätös kriisinratkaisumääräyksen hyväksymisestä.
            
         
               (2)
            
            
               Vuoden 2016 tammikuun 1 päivästä alkaen neuvosto voi yksinkertaisella enemmistöllä komission ehdotuksesta vastustaa kriisinratkaisumääräystä taikka hyväksyä kriisinratkaisuneuvoston hyväksymässä kriisinratkaisumääräyksessä vahvistetun kriisinratkaisurahaston määrän olennaisen muutoksen tai vastustaa sitä 24 tunnin kuluessa kriisinratkaisumääräyksen hyväksymisestä.
            
         
               (3)
            
            
               Neuvoston säädös olisi hyväksyttävä kirjallisella äänestyksellä asetuksen 18 artiklan 7 kohdassa säädetyn tiukan määräajan vuoksi. Menettely, joka on tarkoitettu kriisinratkaisumääräyksen vastustamiseen taikka kriisinratkaisumääräyksessä vahvistetun kriisinratkaisurahaston määrän olennaisen muutoksen hyväksymiseen tai vastustamiseen, on luonteeltaan kiireellinen.
            
         
               (4)
            
            
               Asian kiireellisyyden vuoksi neuvosto voi käsitellä asiaa ja tehdä päätöksensä sellaisten asiakirjojen ja esitysten perusteella, jotka on laadittu vain yhdellä voimassa olevan kieliä koskevan järjestelyn mukaisella kielellä neuvoston työjärjestyksen 14 artiklan 1 kohdan mukaisesti. Tämä ei saisi asettaa kyseenalaiseksi velvoitetta hyväksyä ja julkaista päätös myöhemmin kaikilla voimassa olevan kieliä koskevan järjestelyn mukaisilla kielillä.
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Kun neuvoston on tehtävä Euroopan parlamentin ja neuvoston asetuksen (EU) N:o 806/2014 18 artiklan 7 kohdan mukaisesti komission ehdotuksen pohjalta päätös, neuvoston säädös hyväksytään kirjallisella äänestyksellä.
   2.   Päätöstä hyväksyessään neuvosto voi käsitellä asioita ja tehdä päätöksiä sellaisten asiakirjojen ja esitysten perusteella, jotka on laadittu vain englannin kielellä.
   2 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   Sitä sovelletaan 1 päivästä tammikuuta 2016.
   
      Tehty Brysselissä 14 päivänä heinäkuuta 2015.
      
         
            Neuvoston puolesta
         
         
            Puheenjohtaja
         
         P. GRAMEGNA
      
   
   
      (1)  EUVL L 325, 11.12.2009, s. 35.
   
      (2)  EUVL L 225, 30.7.2014, s. 1.